遊玉仙諸洞戲題碧雲石崖
作者：王執禮
朝代：宋

paragraphs: 已從鹿巖遊，更入龍洞去。
橫足螃蟹行，連臂猿猱度。
滑徑鏗蠟屐，陰崖然樺炬。
振策扶顛隮，捫蘿猛攀附。
塗險幾欲窮，境勝忽有遇。
谽谺通石竇，參差流玉乳。
形開趣彌深，興集理自裕。
便將遺世紛，且復恣幽步。
紆餘窮冥搜，淹留迫頹暮。
題詩識蒼壁，聊寫心迹素。
重遊豈無期，恐忘來時路。